A Bizottság 2000/3/EK irányelve
(2000. február 22.)
a gépjárművek biztonsági öveire és utasbiztonsági rendszereire vonatkozó tagállami jogszabályok közelítéséről szóló, 77/541/EGK tanácsi irányelv műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre,
tekintettel a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, legutóbb az Európai Parlament és a Tanács 98/91/EK irányelvével [1] módosított, 1970. február 6-i 70/156/EGK tanácsi irányelvre [2],
tekintettel a gépjárművek biztonsági öveire és utasbiztonsági rendszereire vonatkozó tagállami jogszabályok közelítéséről szóló, legutóbb a Bizottság 96/36/EK irányelvével [3] módosított, 1977. június 28-i 77/541/EGK tanácsi irányelvre [4] és különösen annak 10. cikkére,
mivel:
(1) A 77/541/EGK irányelv az EK 70/156/EGK irányelvben szabályozott típus-jóváhagyási eljárásra vonatkozó különálló irányelvek egyike. A gépjárműrendszerekről, alkatrészekről és önálló műszaki egységekről szóló 70/156/EGK irányelvben megállapított rendelkezéseket tehát alkalmazni kell a 77/541/EGK irányelvre is.
(2) Az M1 kategóriába sorolt gépjárművek üléseihez beszerelt, övvisszahúzó szerkezettel ellátott, hárompontos biztonsági övek kötelező előírásával a technika fejlődéséhez igazodva az utasok biztonsága is növelhető.
(3) A Tanács 97/836/EK határozatával [5] a Közösség csatlakozott az ENSZ Európai Gazdasági Bizottságának (ENSZ-EGB) 1958. március 20-án Genfben kötött és 1995. október 16-án felülv izsgált egyezményéhez, amely a kerekes gépjárművekre és az azokba szerelhető, illetve azokon használható berendezésekre és tartozékokra vonatkozó egységes műszaki előírások elfogadásáról, valamint ezen előírások alapján kibocsátott jóváhagyások kölcsönös elismerésének feltételeiről szól.
(4) A felülvizsgált egyezményhez történt csatlakozásával a Közösség elfogadta az egyezmény értelmében összeállított rendeletek jegyzékét. Ez a jegyzék magában foglalja a gépjárművekben helyet foglaló gyermekeket rögzítő eszközök jóváhagyására vonatkozó ENSZ-EGB 44. előírást is (gyermekbiztonsági rendszer).
(5) A 77/541/EGK irányelvbe célszerű belefoglalni a gyermekek védelmére vonatkozó követelményeket is, a mellékletek olyan kiegészítésével, amelyek tartalmazzák a gyermekbiztonsági rendszerekre vonatkozó, az ENSZ-EGB 44. előírására alapozott különleges követelményeket. Az átláthatóság érdekében a 77/541/EGK irányelv mellékletének teljes szövege helyébe új szöveget kell léptetni.
(6) Az irányelvben közzétett intézkedések megfelelnek a Bizottság 70/156/EGK irányelvében foglalt, a műszaki haladáshoz történő igazodásról alkotott véleményének,
ELFOGADTA EZT AZ IRÁNYELVET:
1. cikk
A 77/541/EGK irányelv mellékleteinek helyébe az ennek az irányelvnek a mellékletében közzétett szöveg lép.
2. cikk
(1) 2000. október 1-jei hatállyal a biztonsági övekre és utasbiztonsági rendszerekre vonatkozó indokkal egyik tagállam sem:
- utasíthatja el az EK-típusjóváhagyás vagy a nemzeti típusjóváhagyás megadását egy gépjárműtípusra, biztonsági övre, utasbiztonsági rendszerre vagy gyermekbiztonsági rendszerre vonatkozóan, vagy
- tilthatja meg gépjárművek nyilvántartásba vételét, értékesítését vagy forgalomba helyezését vagy biztonsági övek, utasbiztonsági rendszerek, illetve gyermekbiztonsági rendszerek értékesítését vagy forgalomba helyezését,
ha a kérdéses biztonsági övek és utasbiztonsági rendszerek vagy gyermekbiztonsági rendszerek megfelelnek az ezen irányelvvel módosított 77/541/EGK irányelv követelményeinek.
(2) 2001. október 1-jei hatállyal a tagállamok:
- többé nem adhatnak meg EK-típusjóváhagyást, és
- elutasíthatják a nemzeti típusjóváhagyás megadását
egy gépjárműtípusra, ha az ezen irányelvvel módosított 77/541/EGK irányelv követelményei a gyermekbiztonsági rendszerek, valamint az M1 kategóriájú gépjárművek üléshelyeihez beszerelt biztonsági övek vonatkozásában nem teljesülnek, beleértve a beépített gyermekbiztonsági rendszereket is, ha ilyet beszereltek.
Az M1 kategóriájú gépjárművek üléshelyeihez beszerelt, hárompontos biztonsági övekre vonatkozó követelmények azonban 2002. április 1-jétől lépnek hatályba. Eddig az időpontig az M1 kategóriájú gépjárművek biztonsági övösszeállításaira vonatkozó követelmények megegyeznek a 77/541/EGK irányelv XV. mellékletében előírtakkal.
(3) 2002. október 1-jei hatállyal a tagállamok:
- a 70/156/EGK irányelvnek megfelelően az M1 kategóriájú, új gépjárműveket kísérő megfelelőségi tanúsítványokat az említett irányelv 7. cikke (1) bekezdésének értelmében nem tekintik érvényesnek, és elutasítják azoknak az új gépjárműveknek a nyilvántartásba vételét, értékesítését vagy forgalomba helyezését, melyeket nem kísér a 70/156/EGK irányelvben előírt érvényes megfelelőségi tanúsítvány, kivéve azt az esetet, amikor az irányelv 8. cikke (2) bekezdésére hivatkoznak,
- elutasíthatják a 3,5 tonnánál nem nagyobb tömegű, N1 és M2 kategóriájú, új gépjárművek nyilvántartásba vételét, értékesítését vagy forgalomba helyezését, amennyiben azokat felszerelték beépített gyermekbiztonsági rendszerekkel
a biztonsági övekre és utasbiztonsági rendszerekre vonatkozó indokkal, ha az ezzel az irányelvvel módosított 77/541/EGK irányelv követelményei nem teljesülnek.
Az M1 kategóriájú gépjárművek üléshelyeihez beszerelt, hárompontos biztonsági övekre vonatkozó követelményeket 2004. október 1-jétől kell alkalmazni. Eddig az időpontig az M1 kategóriájú gépjárművek biztonsági övszerkezeteire vonatkozó követelmények megegyeznek a 77/541/EGK irányelv XV. mellékletében előírtakkal.
(4) 2001. január 1-jei hatállyal az ezzel az irányelvvel módosított 77/541/EGK irányelv követelményeit kell alkalmazni a 70/156/EGK irányelv 7. cikkének (1) bekezdésével összhangban a beépített gyermekbiztonsági rendszerekre vonatkozóan, ha ezeket alapfelszerelésként szerelték be egy gépjárműbe.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ezen irányelvnek legkésőbb 2000. szeptember 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozniuk kell az irányelvre, vagy a rendelkezésekhez a hivatalos kihirdetéssel egyidejűleg ilyen hivatkozást kell fűzniük. A hivatkozás módját a tagállamok határozzák meg.
(2) A tagállamok tájékoztatják a Bizottságot nemzeti joguk legfontosabb előírásairól, amelyeket az ezen irányelv által szabályozott területen fogadtak el.
4. cikk
Ez az irányelv az Európai Közösségek Hivatalos Lapjában történő kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2000.…